Fernando Torres
Fernando José Torres Sanz (sündinud 20. märtsil 1984 Madridis) on galeegi päritolu endine Hispaania jalgpallur (ründaja). Hispaania jalgpallikoondises debüteeris ta 6. septembril 2003 mängus Portugali vastu, mis lõppes 3:0 Hispaania kasuks. Esimese värava rahvuskoondises lõi ta 28. aprillil 2004 viigiga 1:1 lõppenud kohtumises Itaaliaga. Torres lõi 29. juunil 2008 Euroopa meistrivõistluste finaalis Saksamaa vastu 33. minutil 1:0 võiduvärava, millega tuli Hispaania 44 aasta järel teist korda maailmajao meistriks.